André Duvenhage is op 18 April 1962 op Sasolburg in die Noord-Vrystaat gebore. Hy matrikuleer in 1979 aan die Hoërskool Sasolburg. As ingeskrewe student aan die PU vir CHO behaal hy die BA-graad asook die Honn. BA in Politieke Wetenskap (beide met onderskeiding). Tydens Januarie 1984 word hy aangestel as Junior Lektor aan die PU vir CHO met doseeropdrag in Ontwikkelingsadministrasie, Openbare Bestuur en later ook Staatsleer. In 1989 verwerf André 'n Magister kwalifikasie in Ontwikkelingsadministrasie.
Hy verlaat die PU vir CHO aan die begin van 1991 en word aangestel as lektor in Politieke Wetenskap aan die UOVS waar hy in 1994 sy PhD voltooi met die titel Politieke Transformasie in oorgangsamelewings en word tot Senior Lektor bevorder.
Tydens 1999 inisieer André 'n nuwe akademiese program in Regeerkunde en Transformasie wat op nasionale vlak erkenning verwerf het en word gedurende 2000 bevorder tot Medeprofessor in Politieke Wetenskap. In dieselfde tyd word hy aangestel as Direkteur van hierdie program. In ses jaar het dié nuwe program bykans 'n honderd Magisterstudente alleen gelewer.
Hy keer teen die begin van Oktober 2006 terug na sy alma mater om die pos van Navorsingsdirekteur: Sosiale Transformasie aan Noordwes-Universiteit te aanvaar en word bevorder tot Professor. Sy professorale intreerede was getiteld – Die Suid-Afrikaanse politieke omgewing: 'n Strategiese ontleding en scenario analise. Akademiese spesialisareas sluit in Politieke Teorie, Politieke Transformasie, Regeerkunde en scenario-ontledings.
Duvenhage het tot dusver 38 bydraes in Nasionale en Internasionale vaktydskrifte gelewer, en sowat 150 Nasionale en Internasionale akademiese referate en/of hoë profielaanbiedings gedoen.
Hy is 'n baie gewilde politieke analis, en word gereeld deur die media aangehaal. Tussen 2006 en 2010 is meer as 400 onderhoude met 20 verskillende mediahuise gevoer en betrokkenheid het sedertdien verder toegeneem.
Tydens 2011 word die toekenning van "North-West University Spokesperson of the Year" aan Duvenhage gemaak en die reklamewaarde vir dieselfde jaar word op R3.3 miljoen bereken.
Gedurende 2006 was hy 'n besoekende dosent aan die Universiteit van Saskatchewan in Kanada waar hy 'n akademiese kursus oor die Suid-Afrikaanse politiek aangebied het.